
1. 
መግቢያ

መንግሥት የነደፋቸውን የልማትና የመልካም አስተዳደር ፖሊሲዎችና ፕሮግራሞች በብቃት በማሳካትና የህዝብን ሁለንተናዊ ጥያቄዎችና ፍላጎቶች በአግባቡ ለመመለስ እንዲቻል የመንግሥት አገልግሎት ዘርፉ የመፈጸምና የማስፈጸም አቅም የአገልግሎት ተጠቃሚዎች የፍላጎት ደረጃ ከሚጠይቀው ተመጣጣኝ ወይም አንድ እርምጃ የቀደመ መሆን ይጠበቅበታል፡፡  

በሀገራችን የመንግሥት አገልግሎት አሰጣጥ ቀልጣፋና ውጤታማ እንዲሆን የተለያዩ የለውጥ ሥራዎችን ተግባራዊ በማድርግ የማሻሻያ እርምጃዎችን ወስዷል። ለአብነትም የአገልግሎት አሰጣጥ ማሻሻያ ንዑስ ፕሮግራም ከፈጣን ለውጥ አምጪ አሠራር ጀምሮ እስከ ዜጎች ቻርተር ማዘጋጀትና ወደ ትግበራ የመግባት ጅምር ሥራዎች ተጠቃሽ ናቸው። ሆኖም የአገልግሎት ስነ-ምድብ ልየታን መሰረት ያደረገና ደረጃውን የጠበቀ የአገልግሎት ደረጃ /ስታንዳርድ በማዘጋጀት የተተገበረ አልነበረም፡፡ 

መንግስት የአገልግሎት አሰጣጡን ለማሻሻል የተለያዩ የማሻሻያ እርምጃዎች የተወሰዱ ቢሆንም የለውጥ መሳሪያዎች አተገባበር ላይ በነበረው መሰረታዊ ችግር የመንግሥት አገልግሎት አሰጣጡ ዘገምተኛ፣ የተገልጋዮችን ቅሬታ ያባባሰ፣ ግልጽነትና ፍትሐዊነት የሚጎድለው፣ የተንዛዛና ምልልስ የሚበዛበት እና ጠንካራ የተጠያቂነት ሥርዓት ባለመኖሩ የእጅ መንሻ የሚጠየቅበት፣ ሌብነት የሰፈነበት፣ በዝምድናና በአድሏዊ አሰራር የተተበተበ በመሆኑ ሀገር አቀፍ የመልካም አስተዳደር ችግር መንስኤ ሆኗል። 
ተቋማት አገልግሎት የሚሰጡበትና ስራዎቻቸውን የሚያከናውኑበት ስፍራ ለአገልጋዩም ሆነ ለተገልጋይ ምቹ ባለመሆኑ በአገልግሎት አሰጣጥ ውጤታማነት ላይ ቀጥተኛ አሉታዊ ተፅዕኖ ፈጥሯል፡፡ በዚህ ረገድ አብዛኛዎቹ የመንግሥት መስሪያ ቤቶች ያላቸውን ሀብትና አቅም በአግባቡ ተጠቅመው ምቹ የሥራ አካባቢ መፍጠር ላይ ትኩረት ሳይሰጡ በመቆየታቸው ምቹ ባለመሆናቸው በአገልግሎት አሰጣጡ ቀልጣፋነት እና ውጤታማነት ላይ አሉታዊ ተጽዕኖ በማሳደር የተገልጋይ እርካታ በሚፈለገው ደረጃ እንዳይረጋገጥ አድርጎታል፡፡ አሁን ባለው ሁኔታ ስለ አካባቢ ልማት በክቡር ጠቅላይ ሚኒስትር አነሳሽነት የተጀመረውን እንቅስቃሴ ተከትሎ ተቋማት ምቹ የስራ አካባቢ ለመፍጠር በህንጻዎች ውስጣዊና ውጫዊ ገጽታ ላይ ሰፊ ስራ እየተሰራ ይገኛል፡፡ 
በተጨማሪም አገልግሎት አሰጣጡ ዓለም አቀፍ ደረጃውን ጠብቆ የሚቀርብና ተገማች ያለመሆኑና የተገልጋይን የአገልግሎት ፍላጎት ዘመኑ ከደረሰበት የዲጅታል ቴክኖሎጂ ዕድገት ጋር በማዛመድ ባለመሰጠቱ የአገልግሎት አቅርቦት ፍጥነትና ጥራት ጉድለት የሚታይበት ነው፡፡ የአገልግሎት አቅርቦቱ በቴክኖሎጂ ማዘመን ደህንነቱና አስተማማኝነቱ የተረጋገጠ፣ ጊዜንና ወጪን የቀነሰ አገልግሎት በጥራትና በተጠያቂነት ተደራሽ ማድረግ ያስፈልጋል። በመሆኑም ዘመናዊ ቴክኖሎጂን በተገቢው ተጠቅሞ ቀልጣፋና ጥራት ያለው አገልግሎት ለመስጠት አቅምን ባገናዘበ መልኩ የአገልግሎት አሰጣጥ ለማዘመን ደረጃ በደረጃ የዲጂታል ቴክኖሎጂ መሰረተ ልማቶችን በማሟላት እና የአገልግሎት አቅራቢውንና የተገልጋዩን የቴክኖሎጂ አጠቃቀም ክህሎት በማሳደግ፤ የተገልጋዮችንና የባለድርሻ አካላትን ዕርካታ ማረጋገጥ ይጠበቃል፡፡ 
በተጨማሪም የመንግሥት አገልግሎትን በመንግሥት መስሪያ ቤቶች ብቻ ከማቅረብ ይልቅ የግሉን ዘርፍ በማሳተፍ አገልግሎቶችን የማቅረብ እና ተደራሽ የማድረግ ስራ አገልግሎትን ቀልጣፋና ውጤታማ የሚያድርግ መሆኑ የተረጋገጠ ነው፡፡ ሆኖም አገልግሎትን በአዋጭነት ጥናት ላይ ተመስርቶ ለግል ዘርፍ በማስተላለፍ ረገድ ችግር የሚታይበት ነው፡፡
ለክልሉ ሲቪል ሰርቪስ ቢሮ በተሰጠው ተግባርና ኃላፊነት መሰረት የመንግሥት አገልግሎትና አስተዳደር ፖሊሲን በክልሉ የማስተግበር ሃላፊነት ያለበት መሆኑ  ይታወቃል፡፡ በፖሊሲው ተካተቱት ሰባት ምሰሶዎች ዉስጥ አንዱ ቀልጣፋና ተደራሽ የመንግስት አገልግሎት አቅርቦት ስርዓት መዘርጋት በመሆኑ ይህንን የፖሊሲ ምሰሶ ለመተግበር ይህ የመንግሥት አገልግሎት አሰጣጥ ማሻሻያ ስትራቴጂ ተቀርጿል። በዚህ ስትራቴጂ የስትራቴጂው መነሻ ሁኔታዎች፣ ዓላማና መርሆዎች፣ ስትራቴጂካዊ ጉዳዮች፣ ግቦች፣ ዋና ዋና ተግባራት፣ የማስፈፀሚያ ስልቶች፣ ቁልፍ የውጤት አመላካቾች፣ ባለሚናዎች፣ የክትትልና እና ግምገማ ስርዓትን አካትቶ ይዟል፡፡  
2. የስትራቴጂው መነሻ ሁኔታዎች

የአገልግሎት አሰጣጥ ማሻሻያ ስትራቴጂ መነሻ የሚያደርገው የአገልግሎት አሰጣጥ የጽንሰ-ሃሳባዊ ጉዳዮችን እና የክልሉን የነባራዊ ሁኔታ ዳሰሳ ነው፡፡
2.1. የጽንሰ-ሀሳብ ማብራሪያ

የአገልግሎት አሰጣጥ ማሻሻያ ስትራቴጂ የአገልግሎትን ምንነት፣ የአገልግሎት አሰጣጥ፣ ተገልጋይ እና የተገልጋይ አይነቶች፣ የአገልግሎት ስነ-ምድብ፣ ምስለ-ተገልጋይ፣ ምቹ የሥራ አከባቢ እና አገልገሎትን ለሦስተኛ ወገን ማስተለለፍ የሚሉ ጽንሰ-ሃሳቦችን ያካትታል፡፡
2.1.1. የአገልግሎት ምንነት 
አገልግሎት ተፈላጊውን ዕውቀት፣ ክህሎት እና ባህሪን መሠረት አድርጎ የተገልጋዮችን እና የባለድርሻዎችን ፍላጎትና መሻት በማሟላት እርካታ የሚፈጠርበት በአገልግሎት አቅራቢ እና ተቀባይ መካከል የሚኖር መስተጋብር ነው። 

የተገልጋዮችን ፍላጎት ለማሟላት የሚቻለው ለመንግሥት መስሪያ ቤቶች በሕግ ተለይቶ የተሰጣቸውን ኃላፊነት በሙያዊ ስነ ምግባር እና ብቃት ታግዘው ተቀባይነት ባለው የአገልግሎት አሰጣጥ ደረጃ አገልግሎት የመስጠት እንቅስቃሴ ሲያድረጉ ነው፡፡ ይህም በጊዜ፣ በመጠን፣ በወጪ እና በጥራት ለአገልግሎት ተቀባዩ ፋይዳ ያለው እሴት በሚጨምር መልኩ የሚቀርብ ሲሆን ነው። በጥቅሉ አገልግሎት ማለት የመንግሥትና መንግሥታዊ ያልሆኑ መስሪያ ቤቶች/ድርጅቶች በተሰጣቸው ተልዕኮ መሠረት የተገልጋዮቻቸውን ፍላጎት ለማርካት የሚፈጽሙት ተግባር ነው፡፡
2.1.2.  የአገልግሎት አሰጣጥ

አገልግሎት አሰጣጥ ሲባል ለግለሰቦች፣ ቡድኖች ወይም ዜጎች ፍላጎቶቻቸውን ለማሟላት ወይም ተግዳሮቶችን ለመፍታት የሚደረግ ሂደትን ያመለክታል። የመንግስት አገልግሎት አሰጣጥ ማለት በመንግስት ለዜጎች አስፈላጊ አገልግሎቶችን በውጤታማነትና በቅልጥፍና መስጠትን ያመለክታል፡፡ የመንግሥት አገልግሎት ሲባል መንግሥት ለመንግሥት፣ መንግሥት ለዜጎች እና መንግሥት ለግል ድርጅቶች የሚያቀርበውን አገልግሎት ማለት ነው፡፡ 

የአገልግሎት አሰጣጥ በመንግሥት መስሪያ ቤቶች የተገልጋዮችን ፍላጎት ለማርካት በአገልግሎት አቅራቢ ተቋማት እሴት በመጨመር አገልግሎትን የመስጠት ሂደት ነው። የመንግስት አገልግሎት ለህብረተሰቡ ደህንነት እና እድገት አስፈላጊ የሆኑ ልዩ ልዩ አገልግሎቶችን መስጠትን ያካትታል:: ውጤታማ አገልግሎት አሰጣጥ ቅንጅት፣ ትብብር እና የአገልግሎቱ ተጠቃሚዎች የሚጠብቁትን እና የአገልግሎት መስፈርቶችን በማሟላት  መስጠትን ይጠይቃል። በአጠቃላይ የመንግሥት አገልግሎት አሰጣጥ ጽንሰ-ሀሳቦች ተደራሽነት፣ ፍትሃዊነት፣ ቅልጥፍና፣ ተጠያቂነት፣ ጥራት፣ የዜጎች ተሳትፎ እና የመንግስት አስፈላጊ አገልግሎቶችን ቀጣይነት ባለው መልኩ ማሻሻልን የሚያካትት ነው፡፡ 
2.1.3.  የተገልጋይ አይነቶች


ተገልጋይ በክልሉ በሲቪል ሰርቪስ መስሪያ ቤቶች የሚሰጡ አገልግሎቶችን ለማግኘት ባለው መብት መሠረት አገልግሎት የጠየቀ ወይም የቀረበለት ግለሰብ ወይም ድርጅት ወይም የእነዚሁ ወኪል ሲሆን የመንግሥት መስሪያ ቤቶች የተገልጋዮቻቸውን ማንነት እና ዓይነት (የውስጥ፤ የውጭ) በአግባቡ መለየት እና ማወቅ ይጠበቅባቸዋል፡፡ ከዚህ አኳያ ተገልጋይን በዋናነት የውስጥና የውጭ ተገልጋይ በማለት መክፈል ይቻላል፡፡  
ውስጣዊ ተገልጋይ የሚባሉት ከመስሪያ ቤቱ ጋር ቀጥተኛ የሆነ ግንኙነት ያላቸው ሲሆን የውስጥ ተገልጋይ በማለት የሚታወቁት ሲሆን በመስሪያ ቤቱ ውስጥ የሚሰሩ በየደረጃው የሚገኙ አመራሮች፣ ሰራተኞችና ባለሙያዎች ናቸው፡፡ የውስጥ ተገልጋይ ከመስሪያ ቤቱ ጋር የሥራ ግንኙነት ያላቸው ግለሰቦች ቢሆኑም በመስሪያ ቤቱ ከተደራጁ የተለያዩ የሥራ ክፍሎች ለሠራተኞች በህግ የተቀመጠላቸውን መብት ለመጠቀም አገልግሎት ሊጠይቁ የሚችሉ ናቸው። 
ውጫዊ ተገልጋይ መስሪያ ቤቱ ወይም ድርጅቱ የሚያቀርባቸውን አገልግሎቶች ወይም ምርቶች የሚያገኙ እና የሚጠቀሙ ሲሆኑ ለመስሪያ ቤቱ ህልውና በእጅጉ የሚፈለጉ ናቸው፡፡ የውጭ ተገልጋዮች አገልግሎትን ወይም ምርትን በመግዛት ወይም በማግኘት የአንድ ጊዜ አገልግሎት ወይም ግዢ ወይም ደግሞ ለረጅም ጊዜ የስራ ግንኙነት ሊኖራቸው የሚችሉ ናቸው፡፡ 
2.1.4. የአገልግሎት ስነ-ምድብ (ሰርቪስ ታክሶኖሚ)
የአገልግሎት ስነ-ምድብ ሲባል የአንድን ተቋም/ድርጅት መቋቋምና መቀጠል የህልውና መሰረት የሆነና የተቋሙ የተግባርና ኃላፊነት መገለጫ ነው፡፡ የአገልግሎት ስነ-ምድብ የተለያዩ አገልግሎቶች መድብል ማለት ነው፡፡ አገልግሎቶችን ደግሞ በዋና፣ በንኡስ እና በንኡስ ንኡስ ለይቶ መመደብን፤ አገልግሎቱ የሚሰጥበት የአስተዳደር እርከንና ቦታ፤ የአገልግሎት አሰጣጥ ደረጃ /ስታንዳርድ፤ አገልግሎቱ የሚሰጥበት ሁኔታ፤ አገልግሎቱ የሚፈልገው ብቃት፤ ከተገልጋይ የሚጠበቁ ቅድመ ሁኔታዎች እና አገልግሎቱ በግል ሴክተር መቅረብ ስለመቻሉ የሚሉ መሰረታዊ ሃሳቦችን የሚያጠቃልል ሲሆን ለመነሻነት የሚያገለገል ናሙና በአባሪ ሦስት ተመላክቷል፡፡
2.1.5. ምስለ-ተገልጋይ

ምስለ-ተገልጋይ ማለት ሚስጥራዊ ተገልጋይ ፕሮግራም ወይም ሚስጥራዊ የተገልጋይ ግምገማ በመባልም የሚታወቀው በመንግሥት ተቋማት ለዜጎች ወይም ለተገልጋዮች የሚሰጠውን አገልግሎት ጥራት ለመገምገም የሚያገለግል ዘዴ ነው። በመንግስት ተቋማት ውስጥ የምስለ-ተገልጋይ ዋና ዓላማዎች የተገልጋዮችን ልምድ መገምገም፣ መሻሻል ያለባቸውን ቦታዎች መለየት እና ሠራተኞች የተቀመጡ የአገልግሎት ደረጃዎችን እና አካሄዶችን ተከትለው መተግበራቸውን ማረጋገጥ ነው።
በክልሉ በመንግስት ሴክተር ውስጥ በምስለ-ተገልጋይ የሰለጠኑ፣ ማንነታቸው በማይታወቅ መልኩ ግለሰቦች ("ሚስጥራዊ ተገልጋዮች በመባል ይታወቃሉ") በመንግስት ተቋማት እና ፕሮግራሞች ውስጥ ያለውን የአገልግሎት ጥራት፣ ተገዢነት እና ስራዎችን የመገምገም ልምድን ያመለክታል። ግቡ የተገልጋዮችን ቅሬታና አቤቱታ ለማሻሻል፣ የሥልጠና ፍላጎቶችን ለመለየት፣ ፖሊሲዎች እና ደንቦች መከበራቸውን ለማረጋገጥ የመጀመሪያ ደረጃ ግብረመልስ መስጠት ነው። በመንግስት ተቋማት ውስጥ ምስለ-ተገልጋይን በመቅጠር ተቋማት የህዝብ አገልግሎቶችን አጠቃላይ ጥራት እና አቅርቦትን ለማሳደግ ጠቃሚ እና አድልዎ የለሽ ግብረ-መልሶችን ማግኘት ይችላሉ፣ በመጨረሻም የዜጎችን እርካታ እና በመንግስት ላይ መተማመንን ማሻሻል ይችላሉ።
2.1.6. የሥራ ስነ-ምቾት
የሥራ ስነ-ምቾት አንድና ከአንድ በላይ ድርጊቶችን አቀናጅቶ ለመፈጸም ወይም የአንድን ተቋም ግብ ለማሳካት አመራር፣ ሠራተኛና ተገልጋይ በቅንጅት ሃሳባቸውን ወደ ሥራ የሚቀይሩበት ስፍራ ማለት ነው፡፡ በዚህ ሁኔታ በአንድ የሥራ አካባቢ ታሳቢ የሚደረጉት ጉዳዮች በዋናነት አገልግሎቱ፣ አገልግሎቱን የሚሰጡ አካላት፣ አገልግሎቱ የሚሰጥበት ቦታ እና ተገልጋይ የሚገናኙበት ነው፡፡ በተጨማሪም ማህበራዊ ባህርያት፣ አካላዊ ሁኔታዎችን፣ የሥራ ቦታ የደህንነት ስሜትን፣ ግንኙነቶችን፣ ትብብርን፣ የተገልጋይ እና የሠራተኛን አገልግሎት አሰጣጥ ላይ ተጽዕኖ ሊያሳድር የሚችሉ ጉዳዮችን አካቶ የያዘ ስፍራ ነው፡፡
2.1.7. አገልግሎትን ለሶስተኛ ወገን አስተላልፎ ማሰራት

አገልግሎቶችን ለሶስተኛ ወገን በማስተላለፍ ማሰራት (Outsourcing) የክልሉ መንግሥት ተቋማት ከግል ድርጅቶች ወይም ከመንግስት የልማት ድርጅቶች  አገልግሎት አቅራቢዎች ጋር የኮንትራት ውል በመግባት ለመንግሥት መስሪያ ቤቶች አገልግሎት ለማቅረብ ወይም በመንግሥት ስም በቀጥታ ለዜጎች አገልግሎቶችን የሚሰጡበት አሠራር ነው። አገልግሎቶችን ለሶስተኛ ወገን በማስተላለፍ ማሰራት ተቋማት ይበልጥ እሴት በሚጨምሩና ስትራቴጂያዊ በሆኑ ጉዳዮች ላይ ትኩረታቸውን ለማድረግ እና ብዙም እሴት የማይጨምሩ ሌሎች አገልግሎቶችን ለሶስተኛ ወገን በኮንትራት ውል በማስተላለፍ ማሰራትን ያመላክታል፡፡ አገልግሎቶችን ለሶስተኛ ወገን በማስተላለፍ ማሰራት አንዳንድ ድርጅቶች የውስጥ ሥራቸውን፣ ውሳኔዎች እና ኃላፊነቶችን ለውጭ አገልግሎት አቅራቢዎች የማዘዋወር ተግባርንም ያካትታል፡፡
በመሆኑም የመንግሥት መስሪያ ቤቶች የዜጎችን ወይም የተገልጋዮችን የመገልገል ፍላጎት ለማሟላትና ቁልፍ ተልዕኳቸውን በውጤታማነት ለማሳካት እንዲያስችላቸው በአዋጭነት ጥናት የተረጋገጡ አገልግሎቶችን በዘርፉ ብቃት ላላቸው የሦስተኛ ወገን አካላት በውል በማስተላለፍ ማሰራት ማለት ነው፡፡

2.2. የመንግሥት አገልግሎት አሰጣጥ የነባራዊ ሁኔታ ዳሰሳ

በ1993 ዓ.ም  የሲቪል ስርቪስ አገልግሎት አሰጣጥ ፖሊሲ ወጥቶ ተግባራዊ ለማድረግ ጥረት የተደረገ ቢሆንም ሁሉን አቀፍ ባለመሆኑ እና ከህዝቡ የአገልግሎት ፍላጎት ጋር ሊሄድ የማይችል በመሆኑ አዲስ የመንግስት አገልግሎትና አስተዳደር ፖሊሲ ወጥቶ የአገልግሎት አሰጣጥ አንዱ የፖሊሲው ምሰሶ ተደርጎ ተወስዷል፡፡ የመንግሥት አገልግሎት ዘርፍን የማስፈጸምና የመፈጸም አቅም ለማጎልበት ከተከናወኑ ተባራት መካካል የተለያዩ የለውጥ መሳሪያዎች ተቀርጸው መተግበራቸው፣ የአገልግሎት አሰጣጡን ለማሻሻል የሚያግዙ የሲቪል ሰርቪስ ማሻሻያ ፕሮግራሞችና የአሰራር ሥርዓቶች ተቀርጸው ወደ ስራ መግባታቸው፣ የተዘረጉ የሪፎርም መሳሪያዎች በፖለቲካ አመራሩ በቁርጠኝነት በተመሩባቸው ተቋማት ላይ አንጻራዊ ለውጥ መታየታቸው፣ በክልላችን ያለው አንጻራዊ ሰላምና መረጋጋት የመንግሥት አገልግሎት ለመስጠት ምቹ መሆኑ በአዎንታዊ የሚወሰዱ ናቸው፡፡  
ይሁን እንጂ ባለፉት ሦስት አስርት ዓመታት መንግሥት አገልግሎቶችን ለማሻሻል የወሰዳቸው የተለያዩ እርምጃዎች እንደተጠበቀ ሆኖ አገልግሎቱ አሰጣጥ ሂደቱን ያቀላጠፉና የህዝብ እርካታ ያረጋገጡ የለውጥ መሳሪያዎች በመሆን ረገድ ውስንነት ያለበት ከመሆኑም ባሻገር በመንግስት አገልግሎትና አስተዳደር ፖሊሲ ላይ በግልጽ እንደተመላከተው በአብዛኛው የአገልግሎት አሰጣጡ የገበያ ግንባታን የሚያፋጥንና የሚያፀና የአሰራር ሥርዓት ያልነበረ መሆኑ፣ አብዛኛው አገልግሎት በነፃ የሚሰጥ፣ በገበያ ላይ ያልተመሰረተ እና በኢንተርፕረኒያል ንድፈ ሐሳብ ታግዞ ዋጋ ያለው የመንግሥት አገልግሎትና አስተዳደር እንዲመራ የሚያስችል አሰራር ተዘርግቶ ከመስራት አኳያ የግንዛቤ እና የተግባር ክፍተት የሚታይበት መሆኑ፣ እንደ የሴክተሩ ተጨማሪ እሴት አምጭነት እና የላቀ ጠቀሜታ ሰጪነት እየተመዘነ በተለየ ሁኔታ አገልግሎትን መስጠትና ማስተናገድ አልተቻልም፡፡ በተጨማሪም በእርሻ፣ በቱሪዝም፣ በማዕድን፣ በወጪ እና ገቢ ምርት እና በአምራች ኢንዱስትሪ የሚሰጡ የመንግሥት አገልግሎቶችን በተለየ ትኩረት በአካል ጭምር ተገልጋዮቹ ጋር በመሄድ ተገቢውን ግብዓት በማቅረብና ብቁ የሰውኃይል በመመደብ ማስተናገድ የሚቻልበት ሁኔታ ጉድለት ያለበት መሆኑ የሚጠቀሱ ናቸው፡፡ ስለሆነም የገበያ ግንባታን የሚያፋጥን እና የሚያፀና አገልግሎት ማሳለጥ ያስፈልጋል፡፡ 
የመንግሥት አገልግሎቶችን በየፈርጁ በማደራጀት የአገልግሎት ተገማችነትን ባረጋገጠ መልኩ ማቅረብ ሌላው መሰረታዊ ጉዳይ ነው፡፡ የመንግሥት አገልግሎት ስነ ምድብ (ታክሶኖሚ) የመንግሥት አገልግሎቶችን የመለየት፣ ኮድ የመስጠት፣ የመመደብ እና የአገልግሎት ደረጃ/ስታንዳርድ በማዘጋጀት ተግባራዊ በማድረግ ወጥነት የሚጎድለው ነው፡፡ ይህ ስራ በሁሉም መንግስት መስሪያ ቤቶች የተገልጋዮች ቻርተርን እንደ አንድ የለውጥ መሳሪያ እንዲጠቀሙበት በተቀመጠው አቅጣጫ መሰረት የሚሰጡትን አገልግሎት ለይተው ለማስቀመጥ ጥረት አድርገዋል፡፡ 
ይሁን እንጂ አገልግሎቶች እና ተግባራት በአግባቡ ያልተለዩበት፣ አገልግሎቶች ወጥነት የሌላቸው እና መለያ ኮድ ያልተሠጣቸው በመሆኑም በአገልግሎት አሰጣጡ ላይ የራሳቸውን አሉታዊ ተጽዕኖ አሳርፈዋል፡፡ ስለሆነም የአገልግሎት ስነ-ምድብ (ሰርቪስ ታክሶኖሚ) የአሰራር ሥርዓት መሰረት ያደረገ የአገልግሎት ልየታና ምደባ ባለመኖሩ ለተገልጋዮች ተገማች አገልግሎት ማቅረብ ካለመቻሉም ባሻገር የእጅ መንሻና ጉቦ የሚጠየቅበት፣ ዘገምተኛ እና የህዝብ ቅሬታን ያባባሰ ሆኖ ቀጥሏል፡፡ 
በሌላ በኩል የአገልግሎት አሰጣጥ ማሻሻያ መሳሪያዎች መክነው እንዲቀሩ ምክንያት ከሆኑት አንዱ በመንግሥት መስሪያ ቤቶች ያለው የፖለቲካ አመራርና በየደረጃ ያለው አስፈጻሚ አካላት ለውጡን በባለቤትነትና ቁርጠኝነት ይዞ ሀገራዊ ፋይዳውን እያሰቡ በቅንነት፣ በሙያዊ ስነ-ምግባርና የሥራ ዲስፕሊን፣ በክህሎትና እውቀት ውስንነት ያለመፈጸም ውስንነቶች በመኖራቸው የተገልጋዩን ዕርካታ ማምጣት የሚያስችል የአገልግሎት አሰጣጥ የብቃት ልክ ላይ እንዳይደርስ ተግዳሮቶች ሆነዋል። 

በተጨማሪም የአገልግሎት አሰጣጥ ማሻሻያ ሥራዎች የታለመላቸውን ውጤት በሚጠበቀው ልክ ሳያመጡ መክነው የቀሩበት ምክንያት የግልጽነትና ተጠያቂነት ሥርዓት ከወረቀት በዘለለ ገቢራዊ ባለመደረጉ ነው፡፡ በየደረጃው ያለው አመራርና ባለሙያ የአገልግሎት አሰጣጥ ማሻሻያ ሥራዎች ያላቸውን አገራዊ ፋይዳ በመገንዘብ በቁርጠኝነትና በባለቤትነት ስሜት በመያዝ በተሟላ ሙያዊ ብቃት በውጤታማነት የመፈጸምና የማስፈጸም ጉድለት የታየበት ነበር፡፡ እንዲሁም አገልግሎት አቅራቢው ተፈላጊውን ሙያዊ ስነ-ምግባር ተላብሶ ለተገልጋዩ የሚገባውን ክብር በመስጠት ከማገልገል አንጻርም ሰፊ ውስንነቶች ታይተዋል። 
አገልግሎት አሰጣጡ ከተገልጋዮች ተሳትፎ አንጻርም ሲታይ ተገልጋዮች ከመንግሥት መስሪያ ቤቶች አገልግሎትን ማግኘት ብቻም ሳይሆን በሂደቱም የመሳተፍ ህገ-መንግሥታዊ መብታቸው በመሆኑ በተለያዩ አደረጃጀቶቻቸው የሚሳተፉበት ሁኔታ በጅምር ደረጃ የተዘረጋ ቢሆንም ተሳትፎው ትርጉም ያለውና አገልግሎት አሰጣጡን ለማሻሻል አጋዥ ተደርጎ የተወሰደበት ሁኔታ ከይስሙላ በዘለለ እሴት የሚጨምር አልነበረም። 

በአገልግሎት አሰጣጥ ሂደት በተገልጋዮች ለቀረቡ ቅሬታዎችና አቤቱታዎች ፈጣንና ፍትሐዊ የሆነ ምላሽ መስጠት አገልግሎቱን በዘላቂነት ለማሻሻል የሚረዳ የመረጃ ምንጭ ሆኖ የሚያገለግል መሆኑ ቢታወቅም በተቃራኒው በተገልጋዮች የሚቀርቡ ቅሬታዎችና አቤቱታዎችን ተቀብሎ አፋጣኝ ምላሽ ለመስጠት የተደረገው ጥረት አዝጋሚ እና የቅሬታ አቅራቢውን ጥያቄ የፈታ አልነበረም። ከዚህም በላይ ዘግይተውም ቢሆን የሚሰጡ ምላሾች እርካታን የሚያረጋግጡ አልነበሩም። ይህም በመሆኑ የመልካም አስተዳደር እጦት ችግር እና በዚሁ ምክንያት የተፈጠረ የዜጎች ቅሬታና እሮሮ እየተበራከተ በመምጣቱ ዜጎች በመንግሥት ላይ እምነት እንዲያጡ ምክንያት በመሆኑ በችግር የሚጠቀሱ ናቸው።

በመንግሥት አገልግሎት አሰጣጡን ለማሻሻል ከተወሰዱ የተለያዩ እርምጃዎች መካከል አገልግሎትን ደረጃ በደረጃ ወደ ኤሌክትሮኒክስ አገልግሎት ለመቀየር የሚያግዝ የዲጅታል ትራንስፎርሜሽን ስትራቴጂ ተቀርጾ ወደ ሥራ መገባቱና በዚህም አገልግሎትን ለማዘመን ትኩረት የተሰጠው በመሆኑ የመንግሥት መስሪያ ቤቶች በውስጥና በውጭ አካላት የቴክኖሎጂ መሰረተ-ልማቶችን በማልማት አገልግሎት አሰጣጣቸውን በቴክኖሎጂ አስደግፈው የመስጠት ጅምሮች መታየታቸው የአገልግሎት አሰጣጥ ማሻሻያ በውጤታማነት ለመፈጸምና ለማስፈጸም መልካም አጋጣሚ ተደርጎ ተወስዷል። 
ይሁን እንጂ የአገልግሎት አሰጣጡ ለተገልጋዮች በሚጠበቀው ልክ በዘመናዊ ቴክኖሎጂ ተደግፎ ካለመቅረቡም በላይ የአገልግሎት አቅራቢዎችና ተገልጋዮች የኢንፎርሜሽን ቴክኖሎጂ አጠቃቀም ክህሎት በፍጥነት እያደገ ከሚሄደው የቴክኖሎጂ እድገት ጋር እኩል መራመድ ያለመቻልና አንዳንድ በቴክኖሎጂ የተደገፉ አገልግሎቶች ቀጣይነት ማጣትና አገልግሎትን የማቋረጥ ተግዳሮቶች የሚጠቀሱ ናቸው። 
በአንዳንድ የመንግሥት መስሪያ ቤቶች ለአገልግሎት አቅራቢው እና ተቀባዩ ምቹ የሥራ አካባቢን (Ergonomics) በመፍጠር የተገልጋይ እርካታን ለማረጋገጥ የሚያስችሉ ሥራዎችን እየሰሩ መሆኑና ከቅርብ ጊዜ ወዲህ በመንግሥት ልዩ ትኩረት በመስጠት የመንግሥት መስሪያ ቤቶች ከተማከለ የለውጥ መሳሪያዎች ትግበራ ከመስሪያ ቤቶቻቸው የሥራ ባህሪ አንጻር ተልዕኳቸውን ማሳካት የሚያስችል ያልተማከለ የለውጥ መሳሪያ መምረጥና መተግበር መቻላቸው በጥንካሬ ሊጠቀሱ የሚችሉ ናቸው።ምቹ የሥራ አካባቢ ከመፍጠር አንፃር መስሪያ ቤቶች ለተገልጋዩቻቸው ቀልጣፋ፣ ውጤታማ እና ተደራሽ የሆነ አገልግሎት ለመስጠት እና የእርካታ ደረጃውንም ለማሳደግ አሁን እየተሰራ ካለው ምቹ የሥራ አካባቢ በበለጠ እና በላቀ መልኩ መሥራት ይጠይቃል፡፡ ይህንንም ተግባራዊ ለማድረግ ከፍተኛ በጀት ያስፈልጋል፡፡ ይህ ሀብት ደግሞ በመንግሥት በሚመደብ በጀት ብቻ የሚሸፈን ሳይሆን የአጋር አካላት ድጋፍም ወሳኝ ጉዳይ ይሆናል፡፡ ለዚሁም ተገቢውን ሀብት በማፈላለግ መስሪያ ቤቶች ምቹ የሥራ አካባቢ እንዲኖራቸው መስራት ይጠይቃል፡፡
የመንግሥት አገልግሎት ሰጪ መስሪያ ቤቶች በመርህ ደረጃ ተገልጋይ ተኮር ቢሆኑም ከአካባቢያዊ ሁኔታዎች ምቹ አለመሆን በመነጨ የተገልጋዮች እርካታ በሚፈለገው ደረጃ መድረስ አልተቻለም፡፡ የአገልግሎት አሰጣጡን ለማሻሻል ምቹ የሥራ አካባቢን እንደ አንድ የለውጥ መሳሪያ አድርጎ ያለመተግበርና በሁሉም የመንግሥት መስሪያ ቤቶች በቂ ግንዛቤ ተይዞ በሚፈለገው ደረጃ አልተተገበረም፡፡ ስለሆነም በቀጣይ አሠራሮችን ግልፅ በማድረግ ተገልጋዮችን በአጠረ ጊዜ፣ ወጪ ቆጣቢና እርካታን ሊያቀዳጅ የሚችል ተገልጋይ ተኮር አገልግሎት በመስጠት መጉላላትን በመቀነስ ምርትና ምርታማነትን ለማሳደግ የሚረዳ ምቹ የሥራ አካባቢ በመፍጠር ወደ ሥራ መግባት አስፈላጊ ነው::
በሌላ በኩል የመንግሥት አገልግሎትን ግልጽ በሆነ የህግ ማዕቀፍ ያለመደገፉ፣ ወጥነት ያለው አሰራር አለመዘርጋት እና ሌሎች ተላልፈው ሊሰጡ የሚችሉ አገልግሎቶችንም በአግባቡ በአዋጭነት ጥናት በመለየት በግሉ ዘርፍ በላቀ ደረጃ ሊሰጡ የሚችሉበት አሰራር ደካማ ነው፡፡ 
በክልል በመንግሥት በአጠቃላይ አገልግሎቶችን ለማሻሻል  በርካታ ጥረቶች ሲደረጉ የቆዩ ቢሆንም የተሳኩ ባለመሆናቸው በህዝቡ የሚስተዋለውን የአገልግሎት አቅርቦት ማሻሻል ጊዜ የሚሰጠው አይደለም፡፡ በመሆኑም ከላይ የተጠቀሱትን ጥንካሬዎች በማጎልበት እና ደካማ አፈፃፀሞችን ማረም የሚያስችል የመንግስት አገልግሎትና አስተዳደር ፖሊሲ አንዱ አምድ የሆነውን የመንግሥት አገልግሎት አሰጣጥን ለማሻሻል ይህን ስትራቴጂ ማዘጋጀት አስፈላጊ ያደርገዋል፡፡  
2.3. የመንግሥት አገልግሎት አሰጣጥ ማሻሻያ ስትራቴጂያዊ ጉዳዮች

በሀገር በቀል የመንግሥት አገልግሎትና አስተዳደር ፖሊሲ ሰነድ ውስጥ ከተቀመጡ ዓምዶች አንዱ “ቀልጣፋና ተደራሽ የመንግሥት አገልግሎት አቅርቦት ሥርዓት መዘርጋት” ሲሆን ይህንኑ የፖሊሲ መሰረታዊ እሳቤ ለማሳካት የነባራዊ ሁኔታ ዳሰሳ በማድረግ የተቀረጹ የመንግሥት አገልግሎት አሰጣጥ ማሻሻያ ስትራቴጂያዊ ጉዳዮች ቀጥሎ በዝርዝር ቀርበዋል፡፡
1) የመንግሥት አገልግሎት አሰጣጥ የአገልግሎት ስነ-ምድብን መሰረት ያላደረገ የተገማችነትና የተደራሽነት ችግር ያለበት መሆኑ፤
2) የመንግሥት አገልግሎት አሰጣጥ የስራ አካባቢ ለተገልጋይ እና ለአገልጋይ ምቹ አለመሆን፤
3) የገበያ ግንባታን የሚያፋጥንና የሚያፀና የአገልግሎት አሰጣጥ ሥርዓት አለመኖር፤
4) የመንግሥት አገልግሎት አሰጣጥ የግሉን ዘርፍ ተሳትፎ ያረጋገጠ አለመሆን፤
5) ተጠያቂነትን የሚያረጋግጥ ቅሬታዎች እና አቤቱታዎች የሚፈቱበት ጠንካራ ሥርዓት አለመዘርጋት፤
6) የአገልግሎት አሰጣጥን ለማሻሻል የተገልጋይ ሪፖርት ካርድ እና እርካታ ጥናት የሚተገበርበት አሠራር አለመዘርጋት፤    
2.4. የስትራቴጂው አስፈላጊነት

የክልሉ መንግሥት አገልግሎት አሰጣጡን ለማሻሻል በበርካታ ለውጦች ውስጥ ያለፈ ቢሆንም የተገልጋይን እርካታ እና ቅቡልነትን ከማረጋገጥ አንጻር ሲታይ ብዙ የሚቀረው ነው። በመንግሥት አገልግሎቶችን ቀልጣፋና ውጤታማ ለማድረግ የተለያዩ የማሻሻያ እርምጃዎች የተወሰዱ ቢሆንም የአገልግሎት አሰጣጡ በዘርፈ ብዙ ችግሮች የተወሳሰበ በመሆኑ ሥር የሰደደ የመልካም አስተዳደር እጦት ችግር ምንጭ ሆኗል። ስለሆነም ይህን ችግር ከመሰረቱ ለመፍታት እንዲቻል ሀገር በቀል የመንግሥት አገልግሎትና አስተዳደር ፖሊሲ ተቀርጿል፡፡ ፖሊሲው ካስቀመጣቸው ዋና ዋና አምዶች ውስጥ አንዱ መሰረታዊ ጉዳይ “ቀልጣፋና ተደራሽ የመንግሥት አገልግሎት አቅርቦትን መዘርጋት” ነው፡፡ ይህን ለመተግበር የመንግሥት አገልግሎት ማሻሻያ ስትራቴጂ አንዲዘጋጅ አስገዳጅ ያደረጉ ጉዳዮች የሚከተሉት ናቸው፡፡

1. በመንግሥት አገልግሎት አሰጣጥ የሚታዩ ችግሮች እና መወሰድ በሚገባቸው የመፍትሄ እርምጃዎች ላይ የጋራ መግባባት መፍጠር በማስፈለጉ፣

2. የአገልግሎት አሰጣጥ ስርዓቱ ዘመኑ ከደረሰበት የዕድገት ደረጃና የተገልጋዮች አዳጊ ፍላጎት ጋር የተጣጣመ እንዲሆን ለማድረግ የገበያ ግንባታን የሚያፋጥንና የሚያፀና የአገልግሎት አሰጣጥ ሥርዓት መዘርጋት አስፈላጊ በመሆኑ፡፡
3. ተገልጋዮች ተገማች፣ ቀልጣፋ፣ ከአድልዎ የጸዳ፣ ጥራት ያለው፣ ግልጽነትንና ተጠያቂነትን የተላበሰ እና በቴክኖሎጂ የተደገፈ አገልግሎት የማግኘት መብታቸውን ማረጋገጥ በማስፈለጉ፣ 
4. ለተገልጋዮችና ለአገልጋይ ምቹ የሥራ አካባቢን በመፍጠር ቀልጣፋ አገልግሎት ማቅረብ በማስፈለጉ፣
5. በመንግሥት አገልግሎት አሰጣጥ የግሉን ዘርፍ አሳታፊ በማድረግ አገልግሎት አሰጣጡን ማሻሻል በማስፈለጉ
6. ለሀገር በቀል የመንግሥት አገልግሎትና አስተዳደር ፖሊሲ ስኬት፣የሀገሪቱንና የክልሉን  የ2030 የዘላቂ ልማት ግቦችን ለማሳካት አስቻይ ሁኔታዎችን በመፍጠር አዎንታዊ አስተዋጽኦ የሚያበረክት በመሆኑ የስትራቴጂውን አስፈላጊነት የጎላ ያደርገዋል። 
3. የስትራቴጂው ዓላማና መርሆዎች
የመንግሥት አገልግሎት አሰጣጥ ማሻሻያ ስትራቴጂ የሚከተሉት ዓላማ እና መርሆዎች ይኖሩታል፡፡ 
3.1. አጠቃላይ ዓላማ 

 በክልሉ በመንግስት መ/ቤቶች የመንግሥት አገልግሎት አቅርቦቱ ዘመኑን የዋጀ፤ ለተገልጋይ ተገማች፣ ቀልጣፋ፣ ምቹ፣ ጥራት ያለው ሆኖ የገበያ ግንባታን የሚያፋጥንና የሚያፀና እንዲሁም የግሉን ዘርፍ ተሳትፎ ያረጋገጠ የአገልግሎት አሰጣጥ ሥርዓት ዝርጋታና ትግበራን በማሳለጥ የተገልጋዮችን ዕርካታ ለማረጋገጥ ያለመ ነው፡፡

3.2. መርሆዎች 
ዘመናዊ፣ ቀልጣፋ፣ ጥራት ያለው እና የተገልጋይን እርካታ ከፍ የሚያደርግ ውጤታማ የአገልግሎት አቅርቦት ሥርዓት በመዘርጋት እና በመተግበር የክልሉን የብልጽግና ጉዞ ለማፋጠን ስትራቴጂው ቀጥሎ በተጠቀሱት መርሆዎች ይመራል። 
· የተገልጋይን መብትና ክብር ማስቀደም፤
· ተገማችና ጥራት ያለው አገልግሎት፣ 
· ግልጽነትና ተጠያቂነት፤
· ቀልጣፋ አገልግሎት

· ፍትሃዊነት
4. የትኩረት መስኮች፣ ግቦች፣ ዋና ዋና ተግባራት እና የማስፈጸሚያ ስልቶች
በሀገር በቀል የመንግሥት አገልገሎትና አስተዳደር ፖሊሲ ሰነድ ውስጥ ከተቀመጡ ዓምዶች አንዱ “ቀልጣፋና ተደራሽ የመንግሥት አገልግሎት አቅርቦት ሥርዓት መዘርጋት” ሲሆን ይህንኑ የፖሊሲ መሰረታዊ እሳቤ ለማሳካት የተቀረጹ የመንግሥት አገልግሎት አሰጣጥ ማሻሻያ ስትራቴጂው የትኩረት መስኮች፣ ግቦች፣ ዋና ዋና ተግባራት እና የማስፈጸሚያ ስልቶች እንደሚከተለዉ  ቀርበዋል፡፡ 

4.1. የትኩረት መስኮች
ከላይ ከተዘረዘሩት ስትራቴጂያዊ ጉዳዮች በመነሳት ስትራቴጂው የሚከተሉት የትኩረት መስኮች ይኖሩታል፤

1. የአገልግሎት ስነ-ምድብን መሰረት ያደረገ ተገማች የመንግሥት አገልግሎት አሰጣጥ፤
2. ምቹ የሥራ አካባቢ እና የሥራ ደኅንነት የሚረጋገጥበት ሥርዓት ግንባታ፤  
3. የገበያ ግንባታን የሚያፋጥንና የሚያፀና የአገልግሎት አሰጣጥ የአሰራር ሥርዓት ግንባታ፤
4. የግሉን ዘርፍ ተሳትፎ ያረጋገጠ የመንግሥት አገልግሎት አቅርቦት፤
5. ተጠያቂነትን የሚያረጋግጥ የቅሬታና አቤቱታ ፈጣን ምላሽ  ስርዓት ግንባታ፤
6. የተገልጋዮች እርካታ ደረጃ ማረጋገጫ ስርዓት ዝርጋታ፤
4.2. የትኩረት መስኮች፣ ግቦች፣ ዋና ዋና ተግባራት እና ስልቶች በዝርዝር
የትኩረት መስክ አንድ፡- የአገልግሎት ስነ-ምድብን መሰረት ያደረገ ተገማች የመንግሥት አገልግሎት አሰጣጥን ማሻሻል
ግብ 1፡- የመንግሥት መስሪያ ቤቶች የአገልግሎት ስነ-ምድብ (ሰርቪስ ታክሶኖሚ) ልየታ ማካሄድ፤
1. ዋናዋና ተግባራት
1) ተቋማት እስከታችኛው የአስተዳደር እርከን የአገልግሎት ስነ-ምድብ ማዕቀፍ ማዘጋጀት፤
2)  በክልል፣ በዞን፣በከተማ አስተዳደር፤ በወረዳ እና በቀበሌ የሚሰጡ አገልግሎቶችን  በዋና እና ንዑሳን ፈርጆች ለይቶ መመደብ፤
3) ለተለዩ አገልግሎቶች መለያ ኮድ መስጠት፤
4) የአገልግሎት ስነ-ምድብ መድብል ማዘጋጀትና መተግበር፡፡ 

2. የማስፈፀሚያ ስልቶች
· ለመንግሥት መስሪያ ቤቶች በአዋጅ እና በደንብ የተሰጡ ስልጣንና ተግባራትን በመተንተን፤

· ለመንግሥት መስሪያ ቤቶች፣ ለንግድ ድርጅቶች፣ መንግሥታዊ ላልሆኑ ተቋማት እና ለተገልጋዮች የሚሰጡ አገልግሎቶችን ጥናት በማድረግ በመለየት፤

· በየደረጃው ባለ የመንግሥት የአስተዳደር እርከን የሚቀርቡ አገልግሎቶችን መረጃ በማደራጀት፤

· በየደረጃው የግንዛቤ ማስጨበጥ ሥራዎችን በማከናወን፤

· የአገልግሎት ልየታን በተወሰኑ ተቋማት ላይ በመጀመር በማስፋት (piloting) 
· የክትትልና ደጋፍ ስራዎችን በማጠናከር፣ 

· ተቋማት እርስ በእርስ በመናበብና መረጃ በመለዋወጥ የሚፈጸም ይሆናል፡፡
ግብ 2፡- ተገማችነትና ተደራሽነት ያለው የመንግሥት አገልግሎት ስርዓት መዘርጋት፤
1. ዋናዋና ተግባራት

1) የአገልግሎት አሰጣጥ ደረጃ/ስታንዳርድ አዘገጃጀት ማኑዋል ማዘጋጀት፤
2) የመንግሥት መስሪያ ቤቶች የሚሰጧቸውን አገልግሎቶች ደረጃ/ስታንዳርድ ለተገልጋዮች ግልጽ የሚያደርጉበት የተገልጋይ ቻርተር ማዘጋጀት፣ 
3) የመንግሥት መስሪያ ቤቶች የተገልጋዮች ቻርተር ኮድ በመስጠት መተግበር፣  
4) የመንግስት ተቋማት ቻርተራቸውን ለሠራተኞች፣ ለተገልጋዮች እና ለቁልፍ የባለድርሻ አካላትን ግንዛቤ መፍጠር፣
5) የላቀ አገልግሎት (የቻርተር ማርክ) ለሰጡ አካላት ማኑዋል በማዘጋጀት መሸለምና ማበረታታት፣  
6) የመንግስት ተቋማት አገልግሎትን ቅልጥፍና፣ ጥራት እና ተደራሽነት ለማሻሻል በቴክኖሎጂ አማራጮች አስደግፎ ማቅረብ፣
7) የአገልግሎት አሰጣጥ ደረጃን በአህዝቦት ሥራ በማስደገፍ (በገጽ ለገጽ ውይይት፣ በኤሌክትሮኒክስ ሚድያ፣ በህትመት ሚዲያዎች፣ በማህበራዊ ሚድያዎች እና በመስሪያ ቤቱ ድረ-ገጽ) ለተገልጋይ ግልጽ በማድረግ መተግበር፣
8) የመንግሥት አገልግሎቶች ጥራት ስታንዳርድ ከዓለም አቀፍ የአገልግሎት ደረጃ ጋር በተጣጣመ ሁኔታ ማሻሻል፡፡
2. የማስፈፀሚያ ስልቶች
· የአገልግሎት አሰጣጥ ስታንዳርዱን ለአገልግሎት ሰጭ ሰራተኞች እና ለተገልጋዮች በሚታይ ቦታ በማድረግ፣  
· ቅድሚያ በተመረጡ ፓይለት የመንግሥት መስሪያ ቤቶች ላይ ተግባራዊ በማድረግ፤

· በአዘገጃጀት እና ትግበራው ሂደት ላይ ግንዛቤ በመፍጠር፤ 

· የተሻለ አፈፃፀም ካላቸው የመንግሥት መስሪያ ቤቶች ልምድ ቀምሮ በማስፋት፤

· የክትትልና ድጋፍ ስራን በማጠናከር፣
· በአገልግሎት አሰጣጥ ደረጃ/ስታንዳርድ መሠረት የተሻለ አገልገሎት ማቅረብ ለቻሉ መስሪያ ቤቶች እውቅና በመስጠት፤ 

· የማስፈፀሚያ መመሪያዎች፣ የማስተግበሪያ ማንዋሎች እና የአገልግሎት ደረጃዎችን/ስታንዳርዶችን ጥቅም ላይ በማዋል፤ 

·  የተገልጋይና እና አገልጋይ የቴክኖሎጂ አጠቃቀም ክህሎት በማሳደግ የሚፈጸም ይሆናል፡፡
የትኩረት መስክ ሁለት፡- ምቹ የሥራ አካባቢ እና የሥራ ደኅንነት የሚረጋገጥበት ሥርዓት  ግንባታ

ግብ 3፡- ምቹ የቢሮ አደረጃጀት ሥርዓት መዘርጋት (ፊዚካል ወርክፕሌስ) 
1. ዋና ዋና ተግባራት

1) የሰራተኞችን ብዛት ግምት ውስጥ ያስገባ የምቹ የሥራ አካባቢ ለመፍጠር የሚያስችል ዓለም አቀፍ ስታንዳርድ የጠበቀ የቢሮ አደረጃጀት ስታንዳርድ ማዘጋጀት፣ 
2) ደረጃውን የጠበቀ የቢሮ በቂ ብርሃን፣ የሙቀት መቆጣጠሪያ እና አየር ማናፈሻ መጸዳጃ ቤት፣ ካፍቴሪያ፣ ቤተ-መጻህፍት፣ የህፃናት ማቆያ፣ የተገልጋይ ማቆያ ቦታ በስታንዳርዱ መሰረት ማዘጋጀት፣
3) ለአመራርና ባለሙያ መገልገያ ቁሳቁስና መሳሪያን ማሟላት፣
4) አረንጓዴና ንጹህ ግቢ፣ የመኪና ማቆሚያ ማዘጋጀት፣
5) የተቋሙን ተያያዥ አገልግሎቶችን በአንድ መስኮት ማቅረብ፣
6) የተለያዩ ተቋማትን አገልግሎት በማሰባሰብ በአንድ ማዕከል መስጠት፣
2. የማስፈፀሚያ ስልቶች 
· የስራ አካባቢ ምቹነት ስታንዳርዱን መሰረት በማድረግ በመተግበር፣
· ሃብትን በማፈላለግና በወጭ ቆጣቢነት በመተግበር፣
· የልምድ ልውውጥ በማድረግ፣
· ጠንካራ የክትትልና ድጋፍ ስርዓት በመተግበር የሚፈጸም ይሆናል፡፡ 
ግብ 4፡- የስራ ላይ ደህንነትን በማረጋገጥ የሠራተኛን አዎንታዊ አስተሳሰብ ማጎልበት
1. ዋና ዋና ተግባራት

1) የኢኮኖሚ፣ ማህበራዊና ስነ-ልቦናዊ ጫናን የሚቀንሱ እንደ ሸማች ማህበራት፣ ካፍቴሪያ እና  የሰራተኞች የገንዘብ ቁጠባና ብድር  እንዲኖር ማድረግ፣
2) በሰራተኞች ማገልገል ክብር ነው የሚል አስተሳሰብን እና የስራ ባህልን ለማደበር የሚያስችል የግንዛቤ ማስጨበጫ ስልጠና መስጠት፣
3) ሰራተኞች በተለያዩ የቡድን ስራዎች ላይ እንድሳተፉ በማድረግ ግንኙነትን ማጠናከር፣
4) የመንግስት ተቋማት የሰራተኞች እርካታ ስለመሻሻሉ መረጃ መሰብሰብ መተንተንና የማስተካከያ እርምጃ መውሰድ፣
5) የተቋማትን ምቹና ሳቢ የሥራ አካባቢ በስታንዳርዱ መሰረት መፈጸማቸውን  መገምገም፣
6) የሰራተኞችን ተነሳሽነትን ለማሳደግ ላስመዘገቡት ስኬት እውቅና እና ሽልማት መስጠት፣
7) የሰራተኞችን የአገልጋይነት ባህሪን፣ ክህሎትን እና እውቀትን ለማሳደግ የስልጠና እና የእድገት እድሎችን መስጠት፡፡
2. የማስፈፀሚያ ስልቶች
· ተከታታይነት ያለው የግንዛቤ ማጎልበቻ ስልጠናን በመስጠት፣
· ውጤታማ አገልጋዮችን እውቅና በመስጠትና በማበረታታት፣
· የድጋፍ እና ክትትል ስርዓት በመዘርጋት፤
· ምርጥ ተሞክሮዎችን በመቀመር እና በማስፋት ሞዴል ተቋማትን በመፍጠር፣
· የሥራ ሁኔታ እና አካባቢን በቴክኖሎጂ የተደገፈ እንዲሆን በማድረግ የሚፈጸም ይሆናል፡፡
የትኩረት መስክ ሦስት፡- የገበያ ግንባታን የሚያፋጥንና የሚያፀና የአገልግሎት አሰጣጥ የአሰራር ሥርዓት ዝርጋታ፣

ግብ 5፡- ዋጋ ያለው (ኮሜርሽያል አውትካም) የመንግሥት አገልግሎት አሰጣጥ አሰራር ስርዓት በመዘርጋት መተግበር
1. ዋና ዋና ተግባራት

1) ተቋማት እሴት በመጨመርና በክፍያ ሊሰጡ የሚችሉ አገልግሎቶችን በጥናት መለየት፣
2) ዋጋ ያለው አገልግሎት ለመስጠት እሴት መጨመርና የጥራት መለኪያዎችን (ቤንች ማርክ) ማስቀመጥ፣
3) በጥናት የተለዩ አገልግሎቶችን በጥራት፣ በውጤታማነትና በቀልጣፋነት ለተገልጋዮች በተመጣጣኝ ክፍያ ማቅረብ፣
4) ለተቋሙ የተመደበው በጀት ከአገልግሎት አቅርቦት አፈጻጸም ጋር በማገናዝብ ገምግሞ ውጤት ማምጣቱን ማረጋገጥ፣
5) የበጀትና የአገልግሎት አቅርቦት አፈጻጸም ውጤታማነትን መሰረት በማድረግ ተጠያቂነትን ማረጋገጥ፡፡  

2. የማስፈፀሚያ ስልቶች
· የተጠናከረ ክትትልና ድጋፍ በማድረግ፣
· የአገልግሎት አሰጣጥ ውጤታማነት አፈጻጸምን ከበጀት አጠቃቀም አኳያ በመገምገም፣
· እሴት በመጨመር የሚሰጡ አገልግሎቶችን መለያ መስፈርት በማዘጋጀት፣ 

· ቴክኖሎጅን በመጠቀም፣
· የተገልጋይን ፍላጎትና እርካታን በመለካት የሚፈጸም ይሆናል፡፡
ግብ 6፡- በተነፃፃሪ የተሻለ የመልማትና የተወዳዳሪነት አቅም ያላቸው ዘርፎች ላይ ትኩረት አድርጎ የመንግሥት አገልግሎቶችን መስጠት
1. ዋና ዋና ተግባራት

1) ተቋማቱ የመልማትና ተወዳዳሪነት አቅም ያላቸውን ዘርፎችን በጥናት መለየት፣
2) በተቋማቱ የመልማትና ተወዳዳሪነት አቅም ያላቸውን የስራ ዘርፎችን ልዩ አገልግሎት የሚሰጥበት መመሪያ ማዘጋጀት፣
3) በእርሻ (በቆሎ፣ሰሊጥ፤ እንስሳትና የእንስሳት ተዋጽኦ፣ አትክልትና ፍራፍሬ)፣ በቱሪዝም፣ በማዕድን ወዘተ ዘርፎች ላይ እሴት ጨምሮ ተወዳዳሪ አቅም እንዲኖራቸው  የሚያስችል ልዩ አገልግሎት መስጠት፣
4) ምርታማነትንና ተወዳዳሪነትን የሚያሳድጉ ግብአቶችን በወቅቱ ማቅረብ፣
5) በሰለጠነ የሰው ኃይል በዘርፉ ለተሰማሩ አካላት የኤክስቴንሽን አገልግሎት መስጠት፣
6) የመንግሥት መስሪያ ቤቶች ለዘርፍ አንቀሳቃሾች አገልግሎት የሚሰጥበት ልዩ መስኮት (ፕሪሚየም ቪአይፒ) በማዘጋጀት አግልገሎት መስጠት፣
7) የመንግስት ተቋማት ተንቀሳቃሽ የአገልግሎት መስጫ ሥርዓት ዘርግተው አገልግሎት ማቅረብ፡፡
2. የማስፈፀሚያ ስልቶች
· ቀልጣፋና ውጤታማ የገባያ ትስስር በመፍጠር፣ 

· ከግል ዘርፉ ጋር ትብብርና ቅንጅትን በማጠናከር፣
· የተለያዩ ተቋማት በቅንጅት በመስራት፣
· የክትትልና ድጋፍ ስርዓትን በማጠናከር፣ 

· የአህዝቦት ስራን በመጠቀም፣
ግብ 7፡- የማንፋክቸሪንግ ዘርፍ፣ የውጭ ኢንቨስትመንት፣ የወጪ ንግድ እና ገቢ ምርት የሚተኩ ዘርፎችን የሚያበረታታ የመንግሥት አገልግሎት መስጠት
1. ዋና ዋና ተግባራት

1) የመንግሰት ተቋማት የማንፋክቸሪንግ ዘርፍ እና የወጪ ንግድን የሚያሳድጉ፣ የገቢ ምርትን የሚተኩ እና የሚያሳልጡ አገልግሎቶችን በጥናት መለየት፣
2) የምርት ጥናትና ምርምር፣ በጥራት ስራ አመራር እና ሰርቲፊኬሽን፣ በገበያ ልማት፣ በኢንቨስትመንት፣ ፋይናንስና የቴክኒክ ድጋፍ በተቀናጀ መልኩ በአንድ ማዕከል እንዲሰጡ ማድረግ፣
3) የኢንቨስትመንት ማበረታቻ እንደ የታክስ እፎይታ፣ ድጎማ እና የቀረጥ ነጻ ድጋፍ ማድረግ፣
4) ተቋማት የሚያቀርቡትን አገልግሎት በዘርፉ የሰለጠነ የሰው ኃይል እና በቴክኖሎጂ በማስደገፍ መስጠት፣
5) የመንግስት ተቋማት ልዩ እቅድ በማዘጋጀት መተግበር፡፡
2. የማስፈፀሚያ ስልቶች

· ተቋማት ባለሃብቶችን ለመሳብ የኢንቨስትመንት እድሎችን በንቃት በማስተዋወቅ፣
· ልዩ ዘርፎችን ፍላጎት መሰረት ያደረገ የአገልግሎት አሰጣጥ ደረጃዎችን /ስታንዳርድ በተለየ መልኩ አዘጋጅቶ በመተግበር፤

· ዘርፉ ለሚጠይቀው ልዩ አገልግሎት ፈፃሚዎችን በማዘጋጀት፤

· የአገልግሎት አቅርቦቱን ተገልጋዮች ባሉበት ቦታ እንዲያገኙ በማድረግ፣
· የክትትልና ድጋፍ ስርዓትን በመዘርጋት የሚፈጸም ይሆናል፡፡
የትኩረት መስክ አራት፡-
የግሉን ዘርፍ ተሳትፎ ያረጋገጠ የመንግሥት አገልግሎት አቅርቦትን ማሻሻል
ግብ 8፡- የመንግሥት አገልግሎትን ለሶስተኛ ወገን የሚተላለፉበትን ስርዓት በመዘርጋት መተግበር
1. ዋና ዋና ተግባራት

1) አገልግሎቶችን ለሶስተኛ ወገን ማስተላለፍ የሚቻልበትን የህግ ማዕቀፍ ማዘጋጀትና መተግበር፣
2) ለሶስተኛ ወገን የሚተላለፉ አገልግሎቶችን በአዋጭነት ጥናት መለየት፣
3) ከአገልግሎት አሰጣጥ ደረጃ፣ ከመረጃ ደህንነትና ከቅሬታ አፈታት አንጻር አገልግሎትን ለሦስተኛ ወገን በማስተላለፍ ማቅረብ የሚያመጣውን ውጤት በግልጽ ማስቀመጥ፣ 
4) አገልግሎትን ለሦስተኛ ወገን ማስተላለፍ ሊያስከትል የሚችለውን ስጋት፣ በተገልጋይ፣ በሰራተኞች ላይ የሚኖረውን ተጽዕኖ በጥናት መለየት፣ 

5) ተቋማት  በዘርፉ ለተሰማሩ ድርጅቶች የአቅም ግንባታ ስልጠና  መስጠት፡፡
2. የማስፈፀሚያ ስልቶች

· ለግል ድርጅቶች ወይም ለመንግስት የልማት ድርጅቶች የሚተላለፉ አገልግሎቶች ሲለዩ ከተቋሙ ዋና ተልዕኮ ጋር ያልተገናኙ መሆናቸውን በማረጋገጥ፣
· የሚተላለፈው አገልግሎት የደህንነትና የሚስጥራዊነት ባህሪ የሌለው መሆኑን በማረጋገጥ፣
· ለጥናት ስራው ዝክረ ተግባር (TOR) በማዘጋጀት፣
· የክትትልና ድጋፍ በማድረግ፣
· ተቋማት ተሞክሮና ልምድን በመቀመር፣ 

· ተገልጋይን ተሳትፎና ፍላጎት መሰረት በማድርግ አገልገሎቶችን በማስተላለፍ የሚፈጸም ይሆናል፡፡ 

ግብ 9፡- የመንግስትን አገልገሎት ለሶስተኛ ወገን በውል በማስተላለፍ መተግበር
1. ዋና ዋና ተግባራት

1) የአገልግሎት አቅራቢዎችን በግልጽ መስፈርት መለየት፣
2) የተለዩ የሶስተኛ ወገን አገልግሎት አቅራቢዎች ፕሮፖዛል እንዲያቀርቡ በጨረታ ህጉ መሰረት መጋበዝ፣ 
3) በግል ድርጅቶች ወይም በመንግስት የልማት ድርጅቶች የቀረቡ ፕሮፖዛሎችን በዝርዝር መስፈርት ገምግሞ አሸናፊውን መምረጥ፣
4) ዋጋን፣ የአገልግሎት ስታንዳርድ፣ የአፈጻጸም ሪፖርት ማቅረብ፣ የባለቤትነት መብት፣ ውል የሚቋረጥበት ሁኔታ እና ሌሎች ጉዳዮችን የያዘ የውል ስምምነት ስነድ ማዘጋጀት፣
5) የውል ስምምነት  በመፈራረም አገልግሎቱን ማቅረብ፣   

2. የማስፈፀሚያ ስልቶች

· ግልጽ የማወዳደሪያ መስፈርቶችን በማዘጋጀት፤
· አሰራሩን ግልጽና አሳታፊ በማድረግ፤ 

· አገልግሎትን ለሦስተኛ ወገን ማስተላለፊያ መመሪያን በመጠቀም፤
· ከህግ ባለሙያን በማማከር፤
· ልምዶችን በመቀመር፤
· ክትትልና ድጋፍ በማድርግ የሚፈጸም ይሆናል፡፡
ግብ 10፡- የቁጥጥር ሥራ አመራርን በመተግበር የአገልግሎት አሰጣጡን ውጤታማ ማድረግ

1. ዋና ዋና ተግባራት

1) በመስሪያ ቤቱ አፈፃፀሙን የሚከታተል እና የሚቆጣጠር አካል መመደብ፤
2) በውሉ መሰረት መፈጸሙን ቁጥጥር በማድረግ ችግሮችን መፍታትና ተጠያቂነትን ማረጋገጥ፣ 
3) የወጪ ቁጠባ፣ የአገልግሎት ጥራት፣ የተገልጋይ እርካታ መሰረት ያደረገ መደበኛ የአገልግሎት አፈጻጸም ግምገማ ማድረግ፤
4) የስምምነት መለኪያዎችንና መመሪያን መሰረት በማድረግ ኢንስፔክሽንና ኦዲት ማድረግ፤  

5) የግምገማ ውጤቱን ለተገልጋይና ለግል ድርጅቶች ማሳወቅ፡፡
2. የማስፈፀሚያ ስልቶች

· ግልጽ የሆነ የግንኙነት ፕላትፎርም በመዘርጋት፣
· ጠንካራ የውል አስተዳደር ስርዓትን ተግባራዊ በማድረግ፣
· የግንዛቤ ማጨበጫ ስራዎችን በማከናወን፣
· የአፈፃፀም ክትትል፣ ቁጥጥር እና ግምገማ በማድረግ የሚፈጸም ይሆናል፡፡
የትኩረት መስክ አምስት፡-
 ተጠያቂነትን የሚያረጋግጥ የቅሬታና አቤቱታ ፈጣን ምላሽ  ስርዓት ግንባታ

ግብ 11፡- በአገልግሎት አሰጣጥ ላይ የሚቀርቡ ቅሬታዎች እና አቤቱታዎች የሚፈቱበት ሥርዓት መዘርጋትና መተግበር
1. ዋና ዋና ተግባራት
1) የቅሬታና አቤቱታ ማስተናገጃ የህግ ማዕቀፍ (መመሪያ) ማዘጋጀት፣
2) የቅሬታና አቤቱታ ማስተናገጃ ክፍል በማደራጀት ባለሙያ መመደብ፣
3) ቅሬታና አቤቱታ የሚቀርብበት ስልት [በአካል፣ በስልክ ጥሪዎች፣ ኢሜይሎች ወይም የመስመር ላይ (online) ቅጾች…ወዘተ] በመምረጥ መዘርጋት፣
4) የተገልጋይ አቤቱታና ቅሬታ አቀራረብና አፈታትን በቴክኖሎጂ አስደግፎ መስጠት፣
5) ለባለሙያዎች በቅሬታና አቤቱታ ፈጣን ምላሽ አሰጣጥ ላይ ስልጠና መስጠት፣
2. የማስፈጸሚያ ስልቶች 

· የህግ ማዕቀፎችን ስራ ላይ በማዋል
· ለተገልጋይ እና አገልግሎት አቅራቢው ግንዛቤ በመፍጠር፣
· የቴክኖሎጂ ፕላትፎርሞችን በመጠቀም፣
· የውይይት መድረኮችን በማዘጋጀት የሚፈጸም ይሆናል፡፡
ግብ 12፡- በተገልጋይ ለሚቀርብ ቅሬታና አቤቱታ ፈጣን ምላሽ በመስጠት መፍታት  

1. ዋና ዋና ተግባራት

1) በተገልጋይ ለሚቀርብ ቅሬታና አቤቱታ ተገቢውን እውቅና መስጠት፣
2) ለቀረበ ቅሬታና አቤቱታ መረጃ መሰብሰብ፣ ማደራጅት ማጣራትና ትንተና ማድረግ፣
3) ለቀረበ የተገልጋይ ቅሬታና አቤቱታ ፈጣን ምላሽ መስጠት፣
4) ከተገልጋይ ግብረ-መልስ መቀበል፣
5) ቅሬታና አቤቱታ የሚበዛበትን አገልግሎት በመለየት የማሻሻያ ስራ መስራት፣
2. የማስፈጸሚያ ስልቶች 

· የቅሬታና አቤቱታ መረጃዎችን በማደራጀት በግበዓትነት በመጠቀም፣
· በመረጃ ላይ የተመሰረተ ፈጣን ምላሽ በመስጠት፣
· የክትትልና ድጋፍ ስርዓትን በመዘርጋት፣
· ክፍተቶችን ለይቶ በመፍታት እና በማሻሻል የሚፈጸም ይሆናል፡፡
ግብ 13፡-
ተጠያቂነትን የሚያሰፍን የአገልግሎት አሰጣጥ ቁጥጥር ስርዓት በመዘርጋት መተግበር
1. ዋና ዋና ተግባራት

1) በአገልግሎት አሰጣጥ ደረጃ (የተገልጋይ ቻርተር) እና ቁልፍ የአፈጻጸም አመልካቾች አንጻር አፈጻጸምን መለካት እና መገምገም፣ 
2) የመንግሥት አገልግሎት አሰጣጥን የሚቆጣጠሩ ሕጎች፣ ደንቦች እና ፖሊሲዎች መከበራቸውን እና መተግበራቸውን ቁጥጥር (ሬጉላቶሪ ኦቨርሳይት) በማድረግ የማሰተካከያ ርምጃ መውሰድ፣
3) የመንግስት አገልግሎት አቅርቦትን ውጤታማነት፣ ቅልጥፍና እና ጥራት ለማረጋገጥ መደበኛ ኦዲት እና ግምገማዎችን (Auditing and evaluation) ማካሄድ፣
4) የመንግስት ተቋማት፣ በየደረጃው ያለ አመራር እና አገልግሎት ሰጪ ሰራተኞች ለአሉታዊ ድርጊታቸው እና ለውሳኔያቸው በግልፅ ሪፖርት እና በአፈጻጸም ግምገማ በዲሲፕሊን እርምጃዎች ወይም በህግ ተጠያቂ (አካውንቴብል) እንዲሆኑ ማድረግ፣ 
2. ማስፈጸሚያ ስልቶች

· የወጡ ህጎች፣ መመሪያዎች እና ስታንዳርድ መተግበራቸውን በማረጋገጥ፤ 
· ለተገልጋይ እና አገልግሎት አቅራቢው ግንዛቤ በመፍጠር፤
· ጠንካራ ህጋዊ ርምጃዎችን በመውሰድ፤
· መደበኛ የአገልግሎት አሰጣጥ አፈጻጸም ግምገማ፣ ቁጥጥር እና ኦዲት በማድረግ የሚፈጸም ይሆናል፡፡
ግብ 14፡- የምስለ-ተገልጋይ ስርዓት መዘርጋት
1. ዋና ዋና ተግባራት

1) ምስለ-ተገልጋዮችን መልምሎ ማሰልጠን፡-  
2) የምስለ-ተገልጋ የሚመሩበት መስፈርት ማዘጋጀት፡-  
3) ምስለ-ተገልጋዮችን በማሳማራት መረጃ መሰብሰብ፡-  
4) የምልከታ ትንተና እና ሪፖርት ማድረግ፡-  
5) በሚገኘው መረጃ ላይ ተመስርቶ ማሻሻያ ርምጃ መውሰድ፡-  
2.
የማስፈጸሚያ ስልቶች

· ሚስጥራዊነትን በመጠበቅ

· ተገቢውን በጀት በመመደብ

· በዲሲፒሊን በመመራት 

· የግላዊ መረጃዎች ላይ ተገቢውን ጥንቃቄ በማድረግ

የትኩረት መስክ ስድስት፡- በመንግሥት አገልግሎት አሰጣጥ የተገልጋይ እርካታ ማረጋገጫ ስርዓት ዝርጋታ
ግብ 15፡- የዜጎች ሪፖርት ካርድ የሚተገበርበት አሠራር በመቅረጽ መተግበር፣

1. ዋና ዋና ተግባራት

1) በአገልግሎት አሰጣጥ ክህሎት ላይ ሠራተኞችን ማስልጠን፣
2) የተገልጋይ እርካታ ደረጃ (ክላይንት ሳቲስፋክሽን ሬቲንግ) መግለጫዎችን መለየት እና ተግባራዊ ማድረግ (ከ1-5 በጣም ረክቻለሁ እስከ በጣም አልረካሁም ወይም ከ1-3 ከፍተኛ መካከለኛ ዝቅተኛ በሚል መለየት)፣ 
3) የተገልጋይ የግብረ-መልስ መስጫ መንገዶችን በማዘጋጀት ተደራሽ ማድረግ (የአስተያየት ካርዶች፣ የአስተያየት ሳጥኖች ወይም የኦንላን የግብረ-መልስ ቅጾች ወዘተ)፣
4) በአስተያየት መስጫ ዘዴዎች ላይ ለተገልጋዮች ግንዛቤ በመፍጠር እርካታ ደረጃቸውን በሚስጥር እንዲገልጹ ማድረግ፣
5) ተገልጋይን ወይም አደረጃጀታቸውን በመጠቀም ማሳተፍ፣

6) የተገልጋይን ግብረ-መልስ መሰረት በማድረግ በየጊዜው የእርካታ ደረጃቸውን በመለካት አገልግሎቱን ማሻሻል፣
7) የላቀ አገልግሎት በመስጠት የተገልጋይ እርካታን ላረጋገጡ አካላት እውቅናና ሽልማት መስጠት፡፡
2. የማስፈጸሚያ ስልቶች

· የተገልጋዮች ሪፖርት ካርድ የአሰራር ስርዓት በመዘርጋት፤

· አስፈላጊነቱ እና የአተገባበር ሂደቱ ላይ ግንዛቤ በመፍጠር፤

· ከተገልጋዮች የተገኘውን ግብረ-መልስ በማደራጀት እና በመተንተን፤ 

· የአሰራር ስርዓቱን በመገምገም፤ 
· የተገልጋይ እርካታ ያረጋገጡ አካላትን በማበረታታት የሚፈጸም ይሆናል፡፡
ግብ 16፡- የተገልጋይ ዕርካታ ጥናት በማድረግ የአገልግሎት ጥራትን በማሻሻል መተግበር 
1. ዋና ዋና ተግባራት

1) ክልል አቀፍ የተገልጋይ ዕርካታ ጥናት በየሁለት ዓመቱ ማካሄድ፣

2) በየተቋማት በየአመቱ ተገልጋይ እርካታ ጥናት ማካሄድ፣
3) የተገልጋይ እርካታ ጥናት የሚያደርጉ የጥናትና ምርምር ተቋማትን ወይም በራስ አቅም መሆኑን መለየት፣ 

4) ከተለዩ የጥናትና ምርምር ተቋማት ጋር የመግባቢያ ስምምነት መፈራረም (ኤምኦዩ)፣
5) የጥናት    ውጤቱን መሰረት በማድረግ አገልግሎት አሰጣጡን ማሻሻል፡፡
2. የማስፈጸሚያ ስልቶች

· ከተለያዩ አካላት ጋር በቅንጅት በመስራት፤

· ግብረ-መልሶችን እና ምክረ-ሀሳቦችን ለአገልግሎት አሰጣጥ ማሻሻያ ግብዓት አድርጎ በመጠቀም፤

· የተገልጋዮችን ዕርካታ በዳሰሳ ጥናት መሰረት እርካታን ያረጋገጡ አካላትን ዕውቅና በመስጠት፤

· በአገልግሎት አሰጣጣቸው ዕርካታን ባላረጋገጡ አካላት በተለያዩ ስልቶች በማጋለጥ እና ተጠያቂ በማስደረግ የሚፈጸም ይሆናል፡፡
5. የባለሚና አካላት ተግባርና ኃላፊነት

የክልሉ አገልግሎት ሰጭ መስሪያ ቤቶች የሚቀርጿቸውን ስትራቴጂዎች፣ መመሪያዎችና፣ ልዩ ልዩ የአሰራር ማዕቀፎችን ለመፈፀም ብሎም የአገልግሎት አሰጣጡ ዘመኑ የሚጠይቀውን ቴክኖሎጂ በመጠቀም የአገልግሎት አቅርቦቱን ለተገልጋዩ ቀልጣፋ፣ ዘመናዊና ውጤታማ ለማድረግ ቀጥተኛም ሆነ ተዘዋዋሪ በሆነ መንገድ ተጽዕኖ ያላቸው እና ከዘርፉ በሚገኘው ውጤት ተጠቃሚ ወይም ተገልጋይ የሆኑ የተለያዩ አካላትን በመለየት ለስትራቴጂው ውጤታማነት እንደአንድ የማስፈፀሚያ ስልት ወስዶ ለመጠቀም በትብብርና በቅንጅት ይሠራል፡፡ 
በመሆኑም የአገልግሎት አሰጣጡን ቀልጣፋና ዘመናዊ ለማድረግ በክልል ደረጃ የሚወጡ የአሰራር ማዕቀፎችን ዓላማውን ጠብቆ ከየራሳቸው ነባራዊ ሁኔታ በማናበብ አጣጥመው የማዘጋጀት፣ በየደረጃው ባለው የመንግሥት አስፈጻሚ እርከን በውጤታማነት ተግባራዊ የማድረግ እና አፈፃፀሙን በህግ ኃላፊነት ለተሰጠው አካል ሪፖርት የማድረግ ኃላፊነት ይጠበቅባቸዋል።  
5.1. የክልል የመንግሥት መስሪያ ቤቶች ሚና

የመንግሥት አገልግሎት በየደረጃው በተለያዩ የመንግሥት ተቋማ ይሰጣል፡፡ በክልል መንግሥት ሥልጣን ሥር የሚተዳደሩ የመንግሥት መሥሪያ ቤቶች ሁሉ የአገልግሎታቸው ጥራት ለተገልጋይ ፍላጎት እና ከሀገሪቱ የመንግሰት አገልግሎትና አስተዳደር ፖሊሲ ዓላማና ተልዕኮን በሚያሳካ ሁኔታ ቀልጣፋ፣ ዘመናዊና ውጤታማ አገልግሎት ማቅረብና ማላቅ ላይ ትኩረት ማድረግ ይጠበቅባቸዋል፡፡ 

በተጨማሪም ለአገልግሎት ጥራትና ቅልጥፍና መሻሻል አስተዋጽኦ ሊያበረክቱ የሚችሉ አሰራሮችን የማዘመን እና በሲቪል ሰርቪሱ ለሚዘረጉ የአሰራር ማሻሻያ የሚረዱ አስተያየቶችንና የሚጠየቁ መረጃዎችን በንቃትና በጥራት የመስጠት እና የአገልግሎት አሰጣጥ ማሻሻያ ሥርዓቶችን ሳያንጠባጥቡ በውጤታማነት በመተግበር የተገልጋዮቻቸውን እርካታ የማረጋገጥ ኃላፊነት ይኖራቸዋል፡፡ 

5.2. የዞን ከተማ አስተዳደርና ወረዳ  ሲቪል ሰርቪስ ጽ/ቤቶች ሚና

የዞን ከተማ አስተዳደሮችና ወረዳ ሲቪል ሰርቪስ ጽ/ቤቶች  ከክልሉ ሲቪል ሰርቪስ ቢሮ ጋር በጋራ የመስራት እና የተናበበ የአሰራር ስርዓት መዘርጋትና መተግበር ይጠበቅባቸዋል፡፡ በክልሉ መንግስት የአገልግሎት አቅርቦትን በሚመለከት የሚወጡ ስታንዳርድና መለኪያዎችን የመተግበር ሃላፊነትም አለባቸው፡፡ ከክልሉ ሲቪል ሰርቪስ ቢሮ ጋር ዘርፋዊ የግንኙነት መድረክን በማጎልበት የአሰራር ስርዓት ማሻሻያ አቅጣጫዎችን በመውሰድና ከራሳቸው ተጨባጭ ሁኔታ ጋር አጣጥመው ተግባራዊ ማድረግ ይጠበቅባቸዋል፡፡ 

5.3. የምርምርና የከፍተኛ የትምህርት ተቋማት ሚና 

የመንግሥት አገልግሎቶች የመንግሥት ፖሊሲዎች የተግባር መገለጫዎች ናቸው፡፡ በመሆኑም የመንግሥት ተቋማት በህግ የተደነገጉና ለተገልጋዮች መድረስ የሚገባቸውን አገልግሎቶች በምን ያህል ጥራት፣ ጊዜ፣ መጠንና ወጪ እንደሚያቀርቡ፣ ዜጎች/ተገልጋዮች በተቋማት አገልግሎት አሰጣጥ ላይ ያላቸውን የእርካታ ደረጃ ሳይንሳዊ በሆነ የጥናት ዘዴ ለይተው ማመላከት፣ ከአለም አቀፍ ተሞክሮ ጋር በማነጻጸር የማሻሻያ ምክረ-ሀሳብ ማቅረብ እና ለአገልግሎት ስትራቴጅ ቀረጻና የተግባር አፈጻጸሞች እድገትና መሻሻል ተአማኒነት ያለው መረጃ ማሰባሰብ ከጥናትና ምርምር ተቋማት ይጠበቃል፡፡

5.4. የተገልጋዮች ሚና

ተገልጋዮች ለመንግሥት አገልግሎቶች ሕልውና መሠረት የሆነውን ግብር ከፋዮች በመሆናቸው ከመንግስት መስሪያ ቤቶች አገልግሎት የማግኘት ህገ-መንግሥታዊ መብት ያላቸው በመሆኑ የዚህ ስትራቴጂ አፈጻጸም ዋነኛ ባለድርሻዎች ናቸው፡፡ በመሆኑም በተለያዩ አደረጃጀቶች በመታቀፍም ይሁን በግለሰብ ደረጃ ለዚህ ስትራቴጂ ስኬት የድርሻቸውን መወጣት ይጠበቅባቸዋል፡፡ ይኸውም አገልግሎት ለማግኘት ያላቸውን መብት የማስከበር እና የሚጠበቅባቸውን የአሰራርና የህግ ግዴታዎችንም ከማክበርና ከመወጣት ኃላፊነት በተጨማሪ ለመልካም አስተዳደር እጦት ችግር ምንጭ የሆኑ ከአገልግሎት አሰጣጥ ጋር የተያያዙ የሌብነትና ብልሹ አሰራሮችን እየተከታተሉ የማጋለጥና የዲርጊቱ ተባባሪ ባለመሆን የችግሩ መንስኤ የሆነውን አካል ተጠያቂ የማድረግ ኃላፊነት አለባቸው።

5.5.  የግሉ ሴክተር ሚና

ሀገራዊ ብሎም ክልላዊ ልማትና ብልጽግና በመንግሥት ጥረት ብቻ ሊረጋገጥ አይችልም። በመሆኑም የመንግሥት የመፈጸም አቅም ሲሻሻል አንዱ ተጠቃሚ የግሉ ዘርፍ በመሆኑ ዘርፈ-ብዙ በሆኑ ጉዳዮች እንዲሳተፉ ማበረታታት ያስፈልጋል። በዚህ ረገድ የአገልግሎት አሰጣጡን በማዘመን ከመንግሥት መስሪያ ቤቶች በላቀ ደረጃ በግሉ ሴክተር የተሻለ የቴክኒክ እና ቴክኖሎጂን የመጠቀም አቅምና ተሞክሮው በመኖሩ በአገልግሎት አሰጣጥ ሂደት ውስጥ የግሉ ሴክተር ከመንግሥት ጋር በህግ ማዕቀፍ የሚመራ የአጋርነት/Public Private Parttenership ወይም በቅንጅት ጥራት ያለው አገልግሎት የማቅረብ ኃላፊነት ይጠበቅበታል። 

በሌላ በኩል መንግሥት በቁልፍ ኃላፊነቶቹ ላይ ትኩረት በማድረግ ውጤታማ እንዲሆን መንግሥት የማይሸፍናቸውንና ቁልፍ ያልሆኑ አገልግሎቶችን በጥናት የሚለዩ የመንግሥት መስሪያ ቤቶች በሶስተኛ ወገን እንዲሰሩ/Out-Source/ በማድረግ በግሉ ሴክተር ቀልጣፋና ጥራት ያለው አገልግሎት ለተገልጋዮች በማቅረብ ኃላፊነታቸውን ሊወጡ ይገባል።

5.6. የሚድያ አካላት ሚና

ሚዲያ ማለትም የሕትመት፣ የኤሌክትሮኒክስና ማህበራዊ ድረ-ገጽ ታማኝና ወቅታዊ መረጃ ለህዝቡ በማቅረብ ረገድ አይነተኛ ሚና ይጫወታል፡፡ በመሆኑም የተገልጋዮችን መብትና ግዴታዎችን የማሳወቅ፣ በአገልግሎት አሰጣጥ የሚታዩ ችግሮችን በምርመራዊ ጋዜጠኝነት ሙያ ለህዝብ በቁርጠኝነት የማጋለጥ፣ በአገልግሎት አሰጣጥ ተገልጋዮቻቸውን ያረኩ ተቋማትን ማበረታታት፣ የመንግሥት አገልግሎት አሰጣጥን ለማዘመን የሚዘረጉ የአሰራር ማዕቀፎችን ለዜጎች የማስተዋወቅ፣ የተገልጋዩን መብትና ግዴታ ግንዛቤ የማሳደግ፣ በአገልግሎት አሰጣጡ ላይ ክፍተቶችን ነቅሶ በማውጣት የእርምት እርምጃ ለመውሰድ የሚረዱ ተዓማኒ መረጃዎችንና ጥቆማዎችን የመስጠት፣ በአገልግሎት አሰጣጥ የተቀመሩ መልካም ተሞክሮዎችን የተለያዩ የሚዲያ አውታሮችን ተጠቅሞ ለተገልጋዩ ማስፋት እና በአጠቃላይ ከአገልግሎት አሰጣጥ ጋር ተያይዞ ተገልጋዮችን በሚጠቅሙ ጉዳዮች ላይ በትብብር የመስራትና ለአገልግሎት አሰጣጥ መሻሻል ጥራት ያለው፣ ተዓማኒና ወቅታዊ መረጃን ተደራሽ የማድረግ ሚና ይኖራቸዋል፡፡

6. መለኪያዎች እና ምዘና 

የመንግስት አገልግሎት አሰጣጥ ስትራቴጂ የክትትልና ግምገማ ስርዓት እንዲሁም ቁልፍ የግብ አመላካቾች እንደሚከተለው በዝርዝር ቀርበዋል፡፡

6.1. ቁልፍ የውጤት አመላካቾች

ስትራቴጂውን ተፈጻሚ ለማድረግ የትኩረት መስኮችን መሠረት በማድረግ ስድስት ግቦች ተቀርጸው የተዘጋጁ ሲሆን የግቦቹ ዋና ዋና ተግባራትም በዝርዝር ተገልፀዋል፡፡ በመሆኑም ስትራቴጂው ተፈጻሚ ሲደረግ የሚታዩ ቁልፍ የውጤት አመልካቾች በአባሪ አንድ በተገለፀው ሰንጠረዥ ተመላክተዋል፡፡
6.2.  ክትትል፣ ድጋፍ እና ግብረ-መልስ ሰርአት
የአገልግሎት አሰጣጥ ማሻሻያ ስትራቴጂውን ለማስፈጸም የሚያስችል የክትትልና ድጋፍ አግባብ፣ የገምገማ ሂደትና የገብረ መልስ አሰጣጥ እንደሚከተለው በዝርዝር ቀርቧል፡፡

6.2.1.  ክትትልና ድጋፍ ስርአት   
ቀልጣፋና ተደራሽ የመንግሥት አገልግሎት አቅርቦት ሥርዓት ማስፈጸሚያ ስትራቴጂ የስትራቴጂውን ግቦች እና የግብ ማሳኪያ ተግባራት ውጤት ማምጣታቸውን ለማረጋገጥ ጠንካራ ክትትል ማድረግን ይጠይቃል፡፡ በመሆኑም ዜጎች የሚያነሷቸው አንገብጋቢ የአገልግሎት አሰጣጥ ጥያቄዎች በወቅቱ አጥጋቢ ምላሽ ማግኘታቸውን እና በቴክኖሎጂ የተደገፈ ቀልጣፋና ጥራት ያለው አገልግሎት መቅረቡን ለማረጋገጥ ጠንካራ የክትትልና ድጋፍ ስርዓት መዘርጋትና ተግባራዊ ማድረግ ይገባል፡፡ 
ክትትልና ድጋፍ በአገልግሎት አሰጣጥ ዙሪያ መረጃዎችን የማሰባሰብ፣ የመተንተን እና በየወቅቱ እየወሰኑ እና እየደገፉ መሄድን የሚያካትት ነው፡፡ ክትትል በመረጃ ላይ የተመሰረተ ቀጣይነት ያለው ድጋፍ መስጠት በመሆኑ እየተከናወኑ ያሉ ተግባራት በተቀመጠላቸው የአሰራር ስርዓት እና የአፈፃፀም ደረጃ/ ስታንዳርድ (ጊዜ፣ መጠን፣ ወጪ እና ጥራት) አኳያ እየተፈፀሙ መሆኑን ማረጋገጥ ያስፈልጋል፡፡ በአፈፃፀም ሂደት ያጋጠሙ ችግሮችን የመለየት እና የመፍታት፣ የአቅም ክፍተቶችን ለይቶ የመሙላት፣ የግብዓት እጥረቶችን ተከታትሎ የማሟላት እንዲሁም ከተገልጋዮች የሚነሱ ቅሬታዎችን በወቅቱ መርምሮ ፈጣን ምላሽ በመስጠት ክትትልና ድጋፍ ስርዓትን ማጠናከር ለስትራቴጂው ውጤታማነት ከፍተኛ ድርሻ ያለው በመሆኑ ትኩረት ሰጥቶ መፈፀም ይገባል፡፡ 

በመሆኑም የክትትልና ድጋፍ ስርዓት በመዘርጋት የአገልግሎት አሰጣጥ ችግሮች በተገቢው ደረጃ መለየታቸውንና የችግሮቹን ትክክለኛ ምንጭ ማክሰም የሚያስችሉ እና የአገልግሎት አቅርቦቱን ተገማችና የዘመነ ለማድረግ የሚያስችሉ ስልቶች ተቀርፀው ተግባራዊ በማድረግ የሚጠበቀውን ውጤት ማምጣታቸውን በመከታተል እና በመደገፍ ረገድ  ሁሉም መስሪያ ቤቶች ኃላፊነታቸውን ሊወጡ ይገባል፡፡ የስትራቴጂው አፈጻጸም ክትትል እና ድጋፍ በየወቅቱ በመደበኛነት መርሃ ግብር ተዘጋጅቶ መከናወን አለበት፡፡ ስለሆነም ወቅቱን ተከትሎ በሚካሄድ የተቋማት የዕቅድ ክትትል እና ድጋፍ ሪፖርት ሥርዓት ጋር በመተሳሰር የሚተገበር ይሆናል፡፡ 

የክልል መስሪያ ቤቶች፤ የዞን፤  ከተማ አስተዳደር እና የወረዳ ሲቪል ሰርቪስ ጽ/ቤቶች በአገልግሎት አሰጣጥ ማሻሻያ ሥራዎች የእቅድ አፈጻጸም ሪፖርታቸውን፤ ያስገኙትን ውጤቶች፣ ያጋጠሙ ችግሮችን እና የተወሰዱ መፍትሄዎችን የያዘ ግልጽ ሪፖርት ወጥነት ባለው የሪፖርት ፎርማት መሠረት በየሩብ ዓመቱ ለሲቪል ሰርቪስ ቢሮ መላክ ይጠበቅባቸዋል። የሲቪል ሰርቪስ ቢሮም የሪፖርት ግብረ-መልስ በማዘጋጀት ለየመስሪያ ቤቶቹ ይልካል፡፡ በተጨማሪም ቢሮዉ በየሩብ ዓመቱ መጨረሻ የአካል ክትትልና ድጋፍ በማድረግ የአገልግሎት አሰጣጥ የሚገመግምበት ሁኔታ ይፈጠራል፡፡ በዚህም የአካል ምልከታ የታዩ ጥንካሬዎችንና ክፍተቶችን የሚያሳይ ግብረ-መልስ ለሁሉም ተቋማት መላክ ይኖርበታል፡፡

የአገልግሎት አቅርቦቱ በተቀመጠው የአገልግሎት ደረጃ መቅረቡን፣ የአገልግሎት ጥራቱንና ተደራሽነቱን ውጤታማ ለማድረግ በቴክኖሎጂ አስደግፎ መሰጠቱን፣ የተገልጋይን ቅሬታና አቤቱታ ፈጣን ምላሽ ማገኘቱን እና የአገልግሎት አሰጣጥ ዕርካታ ደረጃን በማካተት ምርጥ ተሞክሮዎችን በመለየትና በመቀመር ለመስሪያ ቤቶቹ ዕውቅና ለመስጠት የሚያስችል ክትትልና ድጋፍ ይደረጋል።

በአጠቃላይ የክልሉ ሲቪል ሰርቪስ ቢሮ የአገልግሎት አሰጣጥ ማሻሻያ ሥራዎችን ውጤታማነትና ክልላዊ የአፈጻጸም ሁኔታ የመከታተልና ወቅታዊ መረጃዎችን ከክልሉ ሲቪል ሰርቪስ መስሪያ ቤቶች፣ ከዞኖች፤ ከተማ አስተዳደሮችና ወረዳ ሲቪል ሰርቪስ ጽ/ቤቶች ጋር በሚኖር የመረጃ፣ የሪፖርትና ግብረ-መልስ የግንኙነት ሥርዓት እና በጋራ መድረኮች የተገኙ መረጃዎችን የማደራጀትና የመተንተን ሥራዎችን በዕቅዱ መሰረት በማከናወን ጥንካሬዎች ወደ ላቀ ደረጃ እንዲያድጉ እና ክፍተቶች ላይ ፈጣን የማሻሻያ እርምጃ እንዲወሰድ ለመስሪያ ቤቶቹ እና ለሚመለከታቸው ቁልፍ ባለድርሻ አካላት በግብረ-መልስ መልክ በማሳወቅ የክትትልና ግምገማ ሥራው የሚፈጸም ይሆናል፡፡
6.2.2.  ግብረ-መልስ 
ከተለያዩ ሪፖርቶች፣ የአካል ምልከታዎች፣ የባለድርሻ አካላት እና ተገልጋዮች መድረክ የተገኙ የክትትልና ድጋፍ ሐሳቦችን በመተንተን እና በማደራጀት ለአገልግሎት ሰጪ ተቋማት እና ስራ ክፍሎች ግብረ-መልስ በማዘጋጀት በጽሁፍ መሰጠት አለበት፡፡ የሚሰጠው የጽሁፍ ግብረ-መልስ የአገልግሎት አሰጣጡ ያለበትን ሁኔታ የሚገልጽ፣ ጥንካሬ እና ድክመትን በግልጽ ያመላከተ እና የቀጣይ የአፈፃፀም አቅጣጫዎችን እና ምክረ-ሐሳቦችን በማካተት ይሆናል፡፡ 
ከዚህ በመነሳት የተሻለ አፈፃፀም ያለውን መስሪያ ቤት የማትጊያ እውቅና እና ማበረታቻ መስጠት ያስፈልጋል፡፡ እንዲሁም ደካማ የአገልግሎት አቅርቦት አፈፃፀም ያሳየ ተቋም ላይ ተጠያቂነትን ማረጋገጥ አለበት፡፡ ለጠንካራ እና ደካማ አፈፃፀሞች የሚሰጠው ግብረመልስ አንዱ ከሌላው መማማር በሚያስችል እና የውድድር መንፈስን ሊያመጣ በሚችል አግባብ ተዘጋጅቶ ሊሰጥ ይገባል፡፡ 

6.3. ምርጥ ተሞክሮ ቅመራ 

ምርጥ ተሞክሮ በአገልግሎት አሰጣጥ ረገድ በተወሰኑ አካባቢዎች ውጤታማነታቸው የተረጋገጠ፣ ወደ ሌላ መስሪያ ቤት በመውሰድ ሊተገበር እና ለውጥ ሊያመጣ የሚችል የተሻለ አፈፃፀም ነው፡፡ ምርጥ ተሞክሮ የሚወሰደው በአፈፃፀም የላቀ ውጤት ካስመዘገቡና የአሰራር ሥርዓት ከዘረጉ  እና በስራ ክንውናቸው ከሌሎች ተቋማት ጋር ሲነፃፀር አብላጫ አፈጻጸም ያላቸውን አካላት በጥናት ላይ ተመስርቶ ወደ ሌሎች አካባቢዎች በመውስድ ሊስፋፋ የሚችል ነው፡፡ ምርጥ ተሞክሮ በአካባቢ እና በጊዜ አግባብነት ላይ የተመሠረተ በመሆኑ አንፃራዊ እንጂ በጊዜው የሚኖረውን ነባራዊ ሁኔታን አይደለም፡፡ ስለሆነም ምርጥ ተሞክሮዎችን የመለየት፣ የመቀመር፣ እንደ የመስሪያ ቤቱ ነባራዊ ሁኔታ አሻሽሎ መፈፀም ያስፈልጋል፡፡ 

 ማጠቃለያ
በክልሉ የመንግሥት አገልግሎት አሰጣጥ ያለበትን የቅልጥፍና፣ የውጤታማነት፣ የጥራት እና የተገማችነት ችግሮችን ሊፈታ የሚችል የአሰራር ሥርዓት በመዘርጋት ለተገልጋዮች ዘመኑን የዋጀ፤ አስተማማኝነቱ የተጠበቀ እና በቴክኖሎጂ የተደገፈ አገልግሎት ለማቅረብ በስትራቴጂው የተመላከቱ የትኩረት መስኮችን አሟልቶ በውጤታማነት በመፈጸም ተገልጋዮችን ከማርካት ባለፈ የመንግሥት አገልግሎት ዘርፉ ሀገራችን ላቀደችው ኢኮኖሚያዊ እና ማህበራዊ ብልጽግና አስቻይ መሆኑን በጥልቀት በመረዳት የአገልግሎት ሰጭ ተቋማትን የማስፈጸምና የመፈጸም ብቃቱን በቀጣይነት በማሻሻል ተግልጋይ/ዜጋን ለመካስ የሚያስችል ዘመናዊ የአገልግሎት አቅርቦት ሥራ መስራት ይገባል። በህዝብ የተመሰገነ አገልግሎት የሚያቀርቡ ተቋማትን ለመፍጠር የአገልግሎት አሰጣጥ ጥራት ማስጠበቂያ አሰራሮችን ቀርጾ ማስተግበር አስፈላጊ ሲሆን ሥራው የአንድ ጊዜ ብቻ ሳይሆን ቀጣነት ባለው መልኩ አገልግሎቶች ዓለም አቀፍ ተቀባይነት ያላቸውን ደረጃዎች ያሟሉ አድርጎ በመቅረጽ የአገልግሎት አሰጣጥ መሻሻል ኡደት ውስጥ ለመግባት የሚያስችል ሥራ አቅዶና አልሞ መተግበር ይገባል። 
ይህን ለማሳካት አስፈላጊ የሆኑ የህግ ማዕቀፎችን በማውጣትና ከማስፈጸም ጎን ለጎን በአገልግሎት አሰጣጥ ማሻሻያ ሥራዎች ትግበራ ላይ የሚደረገው የክትትልና ድጋፍ ሥራ ትርጉም ያለው ደረጃውን በጠበቀ ቼክ-ሊስት በቁልፍ የውጤት አመላካቾች ታግዞ ተጨባጭ ለውጥ ያመጡ የአገልግሎት አቅርቦት ሥራዎችን ወደ ላቀ ደረጃ እንዲሸጋገሩ እና ክፍተቶችን ከነመስኤዎቻቸው ለይቶ በማውጣት ፈጥነው እንዲታረሙ ደረጃውን በጠበቀ ግብረ-መልስ የማሳወቅ ሥራ ይሰራል። የታዩ ችግሮች ስለመፈታታቸውም በዳግም ክትትልና ድጋፍ ሥርዓት የሚረጋገጥበትን ጠንካራ የክትትልና ድጋፍ አሰራር ይዘረጋል። ከዚህ አንጻር በየደረጃው ያሉ እና በሰነዱ ላይ የተጠቀሱ ባለሚናዎች ድርሻቸውን በውጤታማነት ይወጣሉ፡፡

የአገልግሎት አሰጣጣቸውን ተገማች በማድረግና በቴክኖሎጂ አስደግፎ በመስጠት የተገልጋዮቻቸውን ዕርካታ መፍጠር የቻሉ የመንግስት መስሪያ ቤቶች፣ አመራር እና ባለሙያ የሚሞገስበትን፣ በሌላ መልኩ የአገልግሎት አሰጣጥ ማሻሻያ ሥራዎቹን በመፈጸም ሂደት ድክመት ያሳዩትን በተጨባጭ የክትትልና ድጋፍ መረጃ ላይ ተመስርቶ የተጠያቂነት ሥርዓት እውን ማድረግ ያስፈልጋል፡፡
33

